Tožba, vložena 21. aprila 2023 – VZ/Parlament
(Zadeva T-223/23)
Jezik postopka: španščina
Stranki
Tožeča stranka: VZ (zastopnik: J.-M. Benítez de Lugo Guillen, odvetnik)
Tožena stranka: Evropski parlament
Predlogi
Tožeča stranka Splošnemu sodišču predlaga, naj:
razglasi ničnost sklepa predsednice Evropskega parlamenta z dne 16. januarja 2023 in sklepa predsedstva Evropskega parlamenta z dne 13. februarja 2023, s katerima je bilo ravnanje tožeče stranke opredeljeno kot psihično nadlegovanje treh od njenih parlamentarnih pomočnikov in s katerima je bila tožeča stranka kaznovana z: (a) izgubo pravice do dnevnic za pet dni in začasno izključitvijo iz dejavnosti Parlamenta za pet dni za psihično nadlegovanje parlamentarnega pomočnika A; (b) izgubo pravice do dnevnic za petnajst dni in začasno izključitvijo iz dejavnosti Parlamenta za petnajst dni za psihično nadlegovanje parlamentarnega pomočnika B; (c) izgubo pravice do dnevnic za deset dni in začasno izključitvijo iz dejavnosti Parlamenta za deset dni za psihično nadlegovanje parlamentarnega pomočnika C;
razglasi ničnost vseh predhodnih aktov in aktov, ki so povezani s kaznimi, naloženimi tožeči stranki, ali so posledica teh kazni;
Evropskemu parlamentu naloži plačilo stroškov.
Tožbeni razlogi in bistvene trditve
Tožeča stranka v utemeljitev tožbe navaja tri tožbene razloge.
Prvi tožbeni razlog temelji na nespoštovanju procesnih rokov, ker sta bila kršena člena 4.2 in 11.1 sklepa predsedstva z dne 2. julija 2018 o delovanju svetovalnega odbora za obravnavo pritožb zaradi nadlegovanja, ki zadevajo poslance Evropskega parlamenta, in postopkih za obravnavo navedenih pritožb.
Drugi tožbeni razlog temelji na kršitvi pravice do obrambe, učinkovitega sodnega varstva, enakosti orožij in vpogleda v spis iz členov 41, 47 in 48 Listine Evropske unije o temeljnih pravicah.
Tretji tožbeni razlog temelji na kršitvi pravice do domneve nedolžnosti iz člena 48 Listine Evropske unije o temeljnih pravicah.
____________